প্রিয়ঙ্কা, আপনার বাবা তো বাঙালি। তাহলে আপনার আসল পদবি কী?
(হেসে) হ্যাঁ। বাবা তো কলকাতাতেই থাকতেন। নাম অরুণ ঘোষ। আমার পদবিও আসলে ঘোষই। মা ইয়োশিকাওয়া। এখন এখানে থাকি, তাই ওই পদবিটাই ব্যবহার করি।
কলকাতায় থেকেছেন কখনও?
এক বছর কলকাতায় ছিলাম। তখন আমার বয়স ন’বছর। কলকাতায় আমাদের বাড়ি আছে তো! তবে এখন ওই বাড়িতে কেউ থাকে না। অনেক আত্মীয় রয়েছেন কলকাতায়। তাঁদের সঙ্গে যোগাযোগও রয়েছে। 
বাংলা বলতে পারেন?
বলতে পারি, বুঝতেও পারি। আপনি বাংলায় প্রশ্ন করুন না, আমি ঠিক বুঝতে পারব। 
(পরের প্রশ্নটা বাংলাতেই করা গেল। বাংলাতেই উত্তর দিলেন প্রিয়ঙ্কা)
বাংলায় কিছু একটা বলুন তাহলে!
আমার নাম প্রিয়ঙ্কা। আপনি কেমন আছেন? (হেসে) কী, ঠিক বললাম তো?
একদম ঠিক বলেছেন। বাংলা বলতে ভোলেননি দেখছি! 
(আবার ইংরেজিতে) ভুলব কেন? বাড়িতে তো বাবার সঙ্গে বাংলায় কথাও বলি। মা-ও এখন অনেক বাংলা শিখে গিয়েছেন।
মিস জাপান হয়েছেন। এবার কি মিস ওয়ার্ল্ড?
হ্যাঁ। নভেম্বরে মিস ওয়ার্ল্ড প্রতিযোগিতা। এখন তার জন্যই তৈরি হচ্ছি। সারাদিন এক্সারসাইজ, গ্রুমিং। খুব পরিশ্রম করছি। দেখি কতদূর যেতে পারি!
আপনার আইডল কে? কার মতো হতে চান?
ঐশ্বর্যা রাই বচ্চন। উনি যে বছর মিস ওয়ার্ল্ড হয়েছিলেন, আমার সেই বছরই জন্ম। বড় হয়ে অনেকবার ওঁর মিস ওয়ার্ল্ড জেতার মুহূর্তের ভিডিওটা দেখেছি। কী অসাধারণ গ্রেস! কী দারুণ বডি ল্যাঙ্গোয়েজ! দেখতে তো অসাধারণ বটেই। ওঁকে দেখেই নিজেকে তৈরি করেছি।
ঐশ্বর্যার মতোই মিস ওয়ার্ল্ড হওয়ার পর বলিউডে আসতে চান?
ইচ্ছে তো আছে বলিউডের ছবিতে অভিনয় করার। তবে সবকিছুই নির্ভর করছে নভেম্বরে কী হয়, তার উপর। 
হিন্দি ফিল্ম দেখেন?
প্রচুর! প্রিয়ঙ্কা চোপড়া আর ঐশ্বর্যাকে দারুণ লাগে আমার। আর ছেলেদের মধ্যে বরুণ ধবন!
হৃতিক রোশন-শাহরুখ খানকে ছেড়ে বরুণ ধবনকে ভাল লাগে?
শাহরুখের সিনেমা ছোটবেলায় অনেক দেখেছি। হৃতিককে তো দারুণ দেখতে! কিন্তু এখন বরুণ ধবনকেই ভাল লাগছে। খুব সাবলীল অভিনয়!
জাপানে নাকি খুব বর্ণবৈষম্য? ভারতীয়দের সঙ্গে খারাপ ব্যবহার করা হয়— এগুলো কি সত্যি?
একেবারেই নয়। জাপান ২০-২৫ বছর আগে যেমন ছিল, আর তেমন নেই। এখন অনেক উদার। সকলকেই চাকরি-পড়াশোনার ক্ষেত্রে সমান সুযোগ দেওয়া হয়। নাহলে কি আমি এত সমর্থন পেতাম? এটা ঠিক যে, এখানে মিশ্র জাতির লোকেদের ‘হাফ’ বা ‘ডুয়াল’ বলা হয়। আমাকেও বলা হতো। কিন্তু আমি যখন ‘মিস জাপান’ প্রতিযোগিতায় নাম দিয়েছিলাম, তখন এখানকার সকলে আমাকে উৎসাহ দিয়েছেন, সমর্থন করেছেন। ভারত থেকে যেমন সমর্থন পেয়েছি, এখান থেকেও পেয়েছি। 

অনেক সাক্ষাৎকারে তো আপনি বলেছেন, আপনিও বর্ণবৈষম্যের শিকার হয়েছিলেন!
না। আমি এসব কথা কোথাও বলিনি। সব ভুল লেখা হয়েছে! ভারত যেমন আমার দেশ, তেমন জাপানও আমার দেশ। ভারত সম্পর্কে আমি যেমন খারাপ কিছু বলি না, তেমনই জাপান নিয়েও কোনওদিন বলিনি। 
আপনি নাকি ‘এলিফ্যান্ট ট্রেনার’ ছিলেন? কিক বক্সিংও জানেন শুনেছি!
হ্যাঁ, ‘এলিফ্যান্ট ট্রেনারে’র লাইসেন্স পেয়েছিলাম লাওস থেকে। ‘এলিফ্যান্ট ট্রেনার’ হিসাবে কাজও করেছি। কিক বক্সিংটা আমার শখ! তবে এখন সব বাদ দিয়ে শুধু মডেলিংটা মন দিয়ে করতে চাই। 
শাড়ি পরতে পারেন?
খুব ভাল পারি। আমার অনেক শাড়ি আছে। এখানে অনেক অনুষ্ঠানে শাড়ি পরেছি। মা’কেও শিখিয়ে দিয়েছি। এখন তো মা’ও শাড়ি পরতে পছন্দ করেন।
কলকাতায় আসার ইচ্ছে আছে?
কলকাতায় একটা কাজ করছি আমি। একটা ‘চাইল্ড শেল্টার’ তৈরি করছি। এটা আমার অনেকদিনের ইচ্ছে। কাজটা অনেকটা এগিয়েও গিয়েছে। তবে এখন তো সময় পাচ্ছি না। নভেম্বরে ‘মিস ওয়ার্ল্ড’টা হয়ে গেলে তারপর যাব। কিছু কাগজপত্রে সইও করার আছে।
কলকাতায় কেন?
ছোটবেলায় যখন ওখানে থাকতাম, রাস্তায় দেখতাম ছোট ছোট ছেলেমেয়েরা ভিক্ষা করছে। খুব খারাপ লাগত। ওরকম দৃশ্য আর দেখতে চাই না। সেইজন্যই বাচ্চাদের জন্য একটা আশ্রয় তৈরি করতে চাই। যাদের কোথাও যাওয়ার জায়গা নেই, তারা যাতে রাস্তায় রাস্তায় ঘুরে না বেড়ায়!
কলকাতার কোনও ভাল স্মৃতি নেই? শুধু বাচ্চাদের ভিক্ষা করাটা মনে রেখেছেন?
না না, অনেক ভাল স্মৃতি আছে। প্রচুর বন্ধু আছে আমার। তাদের সঙ্গে আড্ডা মারা, সিনেমা দেখা— এগুলো খুব মিস্‌ করি।
কলকাতা বললে সবার আগে কী মনে পড়ে?
ফুচকা। কী দারুণ খেতে লাগত! টক জলটা তো অসাধারণ। 
‘মিস ওয়ার্ল্ড’ হলে কী করতে চান? সবার মতো ‘সমাজের জন্য কাজ’?
আমি তো শুধু নিজের জন্য জিততে চাই না। কলকাতায় আমার প্রজেক্টটা যাতে তাড়াতাড়ি শেষ করতে পারি, সেটাই আমার আসল লক্ষ্য। 
কলকাতাবাসীর জন্য কিছু বলবেন? বাংলায়?
আমাকে সমর্থন করার জন্য অনেক ধন্যবাদ!